39. schôdza NR SR - 6.deň - B. popoludní
Dátum: 2025-09-17
Poslanec: Plevíková, Zuzana (SMER - SD)
Druh vystúpenia: Vystúpenie v rozprave

poslanec Dubovický, že povedala som tu fakty a hneď skáčete proste do reči a vy ste hovorili tu úplné klamstvá, ale to je vám vlastné. Čo sa týka tých antigénových testov, však si pamätáme, aké tu boli problémy a že sa tu prihadzovali presne tie kšeftíky trnavskej firmičky napríklad, alebo keď vypukla na Ukrajine vojna, tak prihodilo presne hnutie OĽANO svojmu známemu na to, aby vlastne tam rozložil stany a akože pomáhal utečencom. To boli fakt že nemalé peniaze. Viem, že ešte tí, čo to robili dobrovoľne, tak sa vlastne sťažovali. Myslím, že si spomínate na toho človeka, čo ste im prihrali. No. A tu si dokonca spomeňme na Najvyšší kontrolný úrad, ktorý v rámci tohto, čo som hovorila, odhalil určité skutočnosti, najmä čo sa týka antigénových testov, MOM-iek, alebo tých vakcín. Ja fakt dúfam, že so to prešetrí a vyšetrí dokonca. A bola by som akože veľmi rada, keby to bolo čím skôr, pretože tie zlodejiny, ktoré ste vy napáchali behom tých troch rokov, je absolútne neuveriteľné. A nám nadávate do zlodejov. To je presne to, že zlodej hovorí, že chyťte zlodeja , že? To ste vy. Takže potom tu bola tá legislatívna smršť, čo som vlastne aj hovorila a toto sme prevzali. Toto sme, dámy a páni, prevzali v úplnej nádhere v roku 2023. Toto je realita. Všetci odborníci aj ekonómovia, aj my sme vtedy upozorňovali v tých rokoch, že to nemôže dopadnúť dobre. No ako vidíme, že naozaj že to nedopadlo dobre, čo ste nám naservírovali. My musíme po vás hasiť požiar, ktorý ste vy sami založili, a vy na nás kričíte. A vy nás tu obviňujete. Pán Jakab, že ste hovorili, nie je tu v sále, ale že sme položili Slovensko? Ozaj? Vy nemáte ani kúsok hanby v sebe sa normálne pozrieť do zrkadla a uvedomiť si to, že vlastne vy ste takí, vy ste toto všetko spôsobili. A môžete tu hovoriť, že štrnásť vlád Fica a tak ďalej. My sme odovzdali najlepšie verejné financie. Najlepšie vám! A toto ste presne vy spôsobili, čo som aj menovala. Ale to je asi nová doba, by som povedala, že ľudia, ktorí tu rozvrátili verejné financie a majú to celé na svedomí skrz na skrz, nás idú obviňovať z toho, že v podstate dávame dokopy to, čo oni sami spôsobili. Dnes tu kričia, že vláda šetrí na ľuďoch. No práve my šetríme na štáte 1,3 miliardy eur a chránime presne ľudí, ktorí to najviac potrebujú, seniori, rodiny a nízkopríjmoví. Nechceme, aby práve títo ľudia, títo občania platili za chyby Matoviča, Hegera a Ódora. A budeme to opakovať dokola. Toto presne je vaša drahota. Nie to, že hovoríte, že je to Ficova drahota, čo tu chcete od začiatku nahuckať ľuďom. Pretože asi by bolo veľmi hanblivé alebo by ste museli po kanáloch chodiť, keby ste predstúpili pred kamery a povedali, že viete čo, dokazili sme to, necháme vláde priestor, aby naozaj tie verejné financie tak urobili, ako sa má a nebudeme tu proste huckať ľudí umelo proti vláde, ktorá toto všetko chce zachrániť. Zvolávate tu protesty proti konsolidácii. Samozrejme na zvolávanie protestov to je výsostné právo. Som veľmi rada, že ľudia sa môžu pokojne zhromažďovať, že na nich nikto nestrieľa projektilmi, nikto na nich nepúšťa vodné delá, nikto neberie predstaviteľov strán na to, aby ich mohol uväzniť, že skutočne môžete robiť opozičnú politiku, síce plnú klamstiev, ale môžete ju urobiť. No a zopakujem, že skrz čoho huckáte ľudí. No skrz toho, čo ste vy spôsobili, pretože vy chcete iba škodiť. A nám je to jasné, nám je to od začiatku jasné. A presne toto hovoril aj Michal Šimečka, však on sa priznal. Preriekol sa, ale priznal sa, že chce škodiť a tak to aj potom vyzerá. No a, samozrejme, polarizovať spoločnosť čo najviac, pretože to každému úplne vyhovuje, každému z vás na to, aby možno ďalší atentátnik Cinťula nastúpil alebo na to, aby boli ďalšie vyhrážania sa poslancom skrz na skrz? No a dajme si teraz zrovna otázku, že aké riešenia ste priniesli vy. Ja už som tu spomínala v jednej faktickej poznámke na pána poslanca Viskupiča a hovorila som o tom, že teda že keď bol zvolaný okrúhly stôl, tak SaS, čo sa týka konsolidácie a nejakých riešení, pretože tiež prvú konsolidáciu ste náramne kritizovali, tak jediný, kto sa zúčastnil, je predstaviteľ Progresívneho Slovenska a KDH, to vám slúži ku cti a Slovenska, Sloboda a Solidarita, tak nikto sa nezúčastnil. Napriek tomu vlastne žiadne riešenia neprišli. Ja si pamätám televízne debaty, a to bolo smutno-smiešne, keď išiel nejaký predstaviteľ z opozície s niekým z koalície a aj redaktor sa pýtal, že teda čo navrhujete, čo sa týka konsolidácie, pretože konsolidovať treba a teda sme sa zhodli na tom, tak nikto nevedel povedať nič, aleže vôbec nič. Potom tu boli predtým ešte Ódorové lego-kocky, v ktorých bolo vlastne gro to, že by sa okamžite ožobračili dôchodcovia, čo by asi tiež niektorým ľuďom vyhovovalo, lebo ja neviem, že čo majú proti dôchodcom, zobrali by sa im trináste dôchodky automaticky, deťom a študentom by sa zobrali obedy zadarmo alebo vlaky zadarmo a tak ďalej. Úplne by sa rozložil celý sociálny systém, ktorý tu funguje, a to my v žiadnom prípade sme vôbec toto docieliť nechceli a myslím, že je to vidieť aj na konsolidácii. Presne chceme, aby sa to tých nízkopríjmových najmenej čo dotklo. No a potom v podstate až po nejakej dobe sa tu predstavilo nejaké riešenie, lebo ja som vedela, že Progresívne Slovensko, Progresívne Slovensko tlačí päta na tie otázky, že aké riešenia ponúkajú. Tak bola tu veľká kampaň, ja neviem, či bola mesačná alebo vyše mesiaca, čo sa týka veľkého tresku. No tak, že vlastne ten veľký tresk má veľmi zázrakom ozdraviť verejné financie a dať dokopy celý rozpočet. Nakoniec z toho vzniklo s prepáčením veľké prd a chcem citovať iba jedného analytika, dokonca z pravicového INES-u, ktorý sa k tomu vyjadril, k tomu veľkému tresku: nie je to ani veľký a ani tresk a už vôbec nie totálny reštart ekonomiky . Ja by som k tomu povedala tak, že váš veľký tresk je vzduchoprázdno, vzduchoprázdno v peknom piár obale. Dámy a páni, milí občania, konsolidácia vôbec nie je ľahká cesta, ale je to jediná možná a správna cesta v situácii, v akej sa Slovensko ocitlo po tých hrôzovládach, čo som vymenovala. My sme si to nevybrali. Akože (povedané so smiechom) priznajme si, že naozaj konsolidovať je vôbec dosť politicky zlé, hej? My by sme radi nekonsolidovali. Radi by sme prevzali aspoň taký verejný rozpočet, ako sme odovzdávali v roku 2023. A keby sme to nerobili, keby sme nerobili nič, tak vtedy by sme sa vybrali na grécku cestu, ktorú tu spomínal aj pán poslanec Hajko. Presne vtedy keby sme nerobili nič, tak by sme vlastne sa na toto vydali. A to vôbec nikto nechce. A ja sa ešte dotknem toho, že teda opakovanie je matka múdrosti, a nezabudnem naozaj pripomenúť odznova, kto vlastne za túto šlamastiku vôbec môže. Igor Matovič bol predtým premiér, neuveriteľné, a potom ministrom financií. On vymyslel všetky testovania, všetky atómovky. Vymýšľal také bizarnosti ako lotérie, ktoré aj tak neboli vyplácané, a dokonca on nemá ani svoje financie na starosti a bol ministrom financií, čo je úplne že bizar. Eduard Heger, neviem, čo k nemu dodať, on bol predtým ministrom financií, potom premiérom, ale v podstate poslúchal Igora Matoviča a neurobil vôbec nič, iba rozdával na pokyn ďalej. Ľudovít Ódor, papierový premiér, ktorý akurát tak spomínané lego-kocky podal a odfrčal preč. Hovoril, že treba konsolidovať, aj tak na konsolidáciu nadáva, a zrušil by absolútne všetko sociálne. Potom aj Jaroslav Naď, ktorý aj posledné, posledné by dal na Ukrajinu a daroval. Ďalší tam boli Ivan Korčok, aj vy, pán Hargaš (reakcia z pléna) ste boli v predchádzajúcej vláde. Aj pán poslanec Kišš, útvar hodnoty za peniaze, a to už som spomínala. Vy ste sa všetci vlastne prizerali na to, ako je tu rozvrat verejných financií, podporovali ste to a boli ste v pohode. A teraz nadávate a vy ste tak pospájaní inak dosť, keď urobí si niekto rešerš, že ako ste spolu. Teraz ste síce akože trošku odídencami, ale teraz vlastne Progresívne Slovensko trošku sa chce odčleňovať od hnutia OĽANO, ale vy ste tak pospájaní, že to sa nikdy nepodarí. No a títo ďalší odborníci naozaj sekundovali predchádzajúcim vládam. A toto sú tí presne ľudia, ktorí rozbili Slovensko a aby si to naozaj občania zapamätali. Takže nie Ficova drahota. Drahota Hegera, Matoviča a Ódora. A na konci chcem dodať, že si pamätám pred parlamentnými voľbami v roku 2023, ale ešte vtedy neprebiehala ani kampaň, a to sa chcem prihovoriť ministrovi financií Lacovi Kamenickému, že keď sme sa zhovárali, a vtedy bol poslancom, tak relatívne vedel asi, že v akom stave sú verejné financie a kam to povedie. No a povedal takú vec, že nezávidí nikomu, kto to bude dávať všetko dokopy. Naozaj. A myslím si, že on ani nečakal, že on nastúpi na ministerstvo financií a podľa mňa pochopil, že je to v ešte horšom stave, ako vlastne si myslel. A teda chcem pánovi ministrovi Lacovi Kamenickému a aj celému tímu, ktorý pracoval aj na konsolidácii a pracuje aj na rozpočte. Ja si uvedomujem, že to je neľahká úloha, ktorú dostali, že dennodenne možno aj bez spánku s riadnym deficitom spánku na tom pracovali a že bojujú s tým, čo dostali, na to, aby sme sa nedostali na grécku cestu, aby sme nemuseli rušiť všetky sociálne benefity a aby sa Slovensko postavilo na nohy. Ďakujem. (Potlesk.)